Ігнацы Галавінскі

**Ігна́цы Галаві́нскі** (; псеўданімы — *Żegota Kostrowiec, Ignacy Kefaliński*; ,  — , ) — рымска-каталіцкі дзеяч, арцыбіскуп магілёўскі, польскі пісьменнік і перакладчык.

## Дзяцінства і навучанне 
Сын Пятра і Дамінікі з Лэнскіх. Скончыў школу піяраў у Вялікіх Мяжырычах, духоўную семінарыю ў Луцку (1825—1826 гг.). У 1826 годзе пераведзены навучацца на тэалагічны факультэт Віленскага ўніверсітэта, які скончыў у 1830 годзе са ступенню майстра тэалогіі. Высвечаны на святара 25 верасня 1830 года ў Луцку.

## Душпастырская дзейнасць 
Выкладаў рэлігію ў шляхецкай школе ў Жытоміры. Дэкан кафедральнага сабора гораду, ад 1835 года жытомірскі кафедральны канонік, ад 1837 г. — прафесар рэлігіі і капэлан у Кіеўскім універсітэце. У 1842—1855 гадах — рэктар Імператарскай рымска-каталіцкай духоўнай акадэміі ў Санкт-Пецярбургу, дзе ў 1843—1844 гг. выкладаў дагматыку, а ў 1843—1855 гг. патралогію і гамілетыку. 3 ліпеня 1848 года прызначаны тытулярным біскупам карыстаскім і дапаможным біскупам магілёўскай архідыяцэзіі, кансакраваны 12 снежня 1848 года. Ад 11 студзеня 1851 года — архібіскуп магілёўскі (палій атрымаў 12 кастрычніка 1851 г.). Абараняў правы Касцёлу, атрыманыя паводле канкардату 1847 года. Пахаваны ў склепе Звеставання Найсвяцейшай Дзевы Марыі на Выбаргскіх могілках у Санкт-Пецярбургу.

## Навуковая дзейнасць 
Аўтар шматлікіх тэалагічных публікацый. Цікавіўся праблемамі з памежжа філасофіі і фундаментальнага багаслоўя. У сваіх творах даследаваў праблематыку стасунку філасофіі і веры і ролі розуму ў тэалогіі, робячы ўнёсак у развіццё апалагетычнай думкі. Выступаў у абарону схаластыкі, указываў на небяспеку для хрысціянства з боку гегельянства, крытыкаваў погляды Браніслава Трантоўскага на каталіцтва. Аўтар падручніку «*Homiletyka*» (Кракаў, 1859). Цікавіўся гісторыяй. Рэдактар і выдавец напаўафіцыйнага выдання крыніц па гісторыі Каталіцкага Касцёла ў Расіі «*Акты и грамоты о ўстройстве Римско-католической Церкви в Империи Росийской и Царстве Польском*» (Санкт-Пецярбург, 1849). Аўтар грунтоўнае працы, прысвечанай Святой Зямлі.

## Перакладчыцкая і пісьменніцкая дзейнасць 
Пераклаў на польскую мову санеты Петраркі, першым пераклаў на польскую мову з англійскай выбраныя творы Уільяма Шэкспіра (1839—1841), выдадзеныя ў Вільні ў выдавецтве Тэафіла Глюксберга (ранейшыя пераклады рабіліся з нямецкіх выданняў Шэкспіра). Але, як адзначаў Юліюш Славацкі, у іх немагчыма было пабачыць Шэкспіра (у прыватнасці, праз скажэнне паэтычнага памеру). Тым не менш, у 1844 і ў 1846 годзе ў Вільні паспяхова выстаўлялася трагедыя «Гамлет» у перакладзе Галавінскага. У 1843 годзе выдаў зборнік «*Легенды*», які пасля пераклалі на англійскую, чэшскую і рускую мовы. У 1844 г. выдаў зборнік сваіх рэлігійна-філасофскіх і літаратурных прац «*Teka rozmaitości*», куды ўваходзіла і аповесць пра яго маці. Пасля выйшлі вершаваныя творы «*Дзіцятка Ісус*» (1846) і «*Рахель*» (1847) — першы ў польскай літаратуры рэлігійны раман. Іншыя яго літаратурныя творы былі надрукаваны ў зборніку «*Лісты Жаготы Кастраўца*» (1848). Апроч таго выдаў зборнік казанняў біскупа Юзафа Вышынскага — «*Казанні Юзафа Вышынскага, біскупа кіеўскага*» (1854). Сябраваў з украінскім пісьменнікам Панцеляймонам Кулішам.

## Грамадска-палітычная пазіцыя 
Быў прыхільнікам лаяльнасці католікаў да царскай улады, асуджаў паўстанцаў і дзеячаў патрыятычнага руху за спробы ўзнаўлення дзяржаўнасці Рэчы Паспалітай і ВКЛ. У сувязі з гэтым, з 1841 году быў адным з гэтак званай «пентархіі» — 5 найбольш актыўных дзеячаў «Пецярбургскай катэрыі», якая актыўна прапагандавала і прасоўвала лаялісцкія ідэі.

## Крыніцы 
## Літаратура 
* 
* Marian Banaszak, «Hołowiński Ignacy…», [w:] ["Słownik Polskich Teologów Katolickich", pod red. Hieronima E. Wyczawskiego OFM, t. 2, Warszawa 1982, s. 57-59 (tamże obszerna bibliografia).
* Ks. Piotr Nitecki, «Biskupi Kościoła w Polsce w latach 965—1999. Słownik biograficzny», Warszawa 2000, szp. 152.
* Ks. Mieczysław Żywczyński, «Hołowiński Ignacy», [w:] «Polski Słownik Biograficzny» t. IX, Wrocław-Warszawa-Kraków 1960—1961, s. 597—598.

## Спасылкі 
* Archbishop Ignacy Hołowinski †

Катэгорыя:Нарадзіліся ў Жытомірскай вобласці
Катэгорыя:Архібіскупы магілёўскія
Катэгорыя:Выкладчыкі Кіеўскага ўніверсітэта
Катэгорыя:Перакладчыкі XIX стагоддзя
Катэгорыя:Перакладчыкі Расійскай імперыі
Катэгорыя:Перакладчыкі Польшчы
Катэгорыя:Перакладчыкі з англійскай мовы
Катэгорыя:Педагогі Расійскай імперыі
Катэгорыя:Пісьменнікі Расійскай імперыі
Катэгорыя:Польскамоўныя пісьменнікі
Катэгорыя:Аўтары падручнікаў
Катэгорыя:Хрысціянскія пісьменнікі
Катэгорыя:Рэктары Імператарскай Рымска-каталіцкай духоўнай акадэміі
Катэгорыя:Пахаваныя на Выбаргскіх могілках
Катэгорыя:Старшыні Рымска-каталіцкай духоўнай калегіі Расійскай імперыі